אריה דוסטרובסקי

אריה דוֹסְטְרוֹבְסקי (25 בפברואר 1887 – 9 בפברואר 1975) היה רופא עור ומין ירושלמי, ממייסדי בית הספר לרפואה של האוניברסיטה העברית בירושלים ובית החולים הדסה.

קורות חיים
דוסטרובסקי נולד בשנת 1887 בכפר קִירוֹ שבקרים, בדרום האימפריה הרוסית למשה, וליוכבד לבית שרייבר. למד בגימנסיה רוסית באודסה ולאחר מכן למד רפואה באוניברסיטת בזל וכן באוניברסיטת וינה והתמחה ברפואת עור ומין. עבד כרופא בבתי חולים בשווייץ וברוסיה. היה פעיל ב"פועלי ציון" באודסה, חבר ועד המפלגה וחבר מטעמה בוועד הקהילה היהודית בעיר.
בשנת 1902 נשא לאישה את סוניה לבית פּוֹלְיַאקִין. לאחר ביקור בארץ ישראל ב-1912, עלו השניים ב-1919 לארץ ישראל עם בתם יוכבד ועם בנם התינוק, ישראל, על סיפון האנייה "רוסלאן".

דוסטרובסקי בנה צריף בשכונת רחביה בירושלים שלאחר מכן נבנה במקומו בניין – זאת, לצד צריפם של יצחק בן-צבי ורחל ינאית בן-צבי, שתי המשפחות היו חלוצות ההתיישבות במקום.

מייד עם הגיעו לירושלים החל לעבוד במחלקה לעור ומין בבית החולים הדסה, ועם הקמת בית החולים על הר הצופים ב-1938 היה למנהל המחלקה. במקביל ניהל קליניקה פרטית בשנות ה-30 דוסטרובסקי הוביל כמעט יחידי את המאבק במחלת הצרעת בארץ ישראל. דוסטרובסקי הציע לדרוש בידוד חובה לחולים במחלה ולצורך כך דרש להעלות את תנאי בית החולים לצרעת ולהקים מוסדות נפרדים ליהודים ולערבים.

דוסטרובסקי היה קשור לאוניברסיטה העברית משנת 1938 והיה בצוות שהוביל את הקמת בית הספר לרפואה בשנת 1949. עם הקמת בית הספר נבחר להיות דקאן בית הספר לרפואה והועלה לדרגת פרופסור. דוסטרובסקי המשיך לכהן כדקאן עד שנת 1953.

כמו כן דוסטרובסקי כיהן בשורת תפקידים בהנהלת האוניברסיטה העברית ובית החולים הדסה, היה נשיאו הראשון של איגוד רופאי עור בארץ ישראל, שנוסד ב-1927, ויו"ר סניף הליגה למלחמה בשחפת בירושלים, חבר מערכת בעיתון "הרפואה" וחבר המערכת של העיתון הבינלאומי "דרמטולוגיקה" (Dermatologica) שיצא לאור בבזל. בנוסף כיהן כמנהלו הרפואי של בית החולים הנסן ("בית המצורעים") בירושלים. בשנת 1926 מונה לחבר בוועד הבריאות של ההנהלה הציונית.
פרסם כחמישים מאמרים מקצועיים בארץ ישראל, בשווייץ ובארצות הברית.

ב-1956 הוענק לו פרס סולד לרפואה והיגיינה ציבורית ואת הפרס בסך 250 ל"י תרם לבית הספר לרפואה. בשנת 1967 ניתן לו אות יקיר ירושלים.

דוסטרובסקי נפטר בשנת 1975.
בשנת 1977 נקבע על שמו רחוב בשכונת תלפיות.

דוסטרובסקי היה אב לשלושה. בתו יוכבד דוסטרובסקי-קופרניק ייסדה את האקדמיה למוזיקה ולמחול בירושלים, בנו ישראל דוסטרובסקי היה פרופסור לכימיה פיזיקלית, מנכ"ל הוועדה לאנרגיה אטומית ונשיאו החמישי של מכון ויצמן למדע. בתו רות נישאה לפליקס זגהר, שהיה אף הוא מומחה למחלות עור ומין, מנהלו של בית החולים הנסן ויו"ר איגוד רופאי עור בישראל

אחיו אברהם, שעלה לארץ ישראל אחריו, היה אביו של הרמטכ"ל הראשון של צה"ל, יעקב דורי.

מתלמידיו: פרופ' פליקס זגהר, פרופ' חיים כהן

מפרסומיו
 לשאלת הפלגרה בארץ ישראל, ירושלים: דפוס ציון, תרפ"ט.
 מחלות המין בא"י, [ירושלים: חמו"ל, תרפ"ז].

 Arie Dostrowsky, Das Phänomen der herdförmigen Haarhypertrophie nach Röntgenepilation, Archives of Dermatological Research, Vol. 162, No. 3, 739-761 

לקריאה נוספת
 נסים לוי, יעל לוי, "רופאיה של ארץ-ישראל 1948-1799", איתי בחור – הוצאה לאור, מהדורה שנייה, מרץ 2012, ערך : דוסטרובסקי אריה (לייב) פרופ', עמוד 167.

קישורים חיצוניים



הערות שוליים

קטגוריה:ישראלים ילידי האימפריה הרוסית
קטגוריה:חברי פועלי ציון
קטגוריה:פעילים ציונים באוקראינה
קטגוריה:אנשי העלייה השלישית
קטגוריה:עולי האונייה רוסלאן
קטגוריה:רופאים יהודים רוסים
קטגוריה:בוגרי אוניברסיטת בזל
קטגוריה:בעלי תואר דוקטור מאוניברסיטת וינה
קטגוריה:רחביה: אישים
קטגוריה:רופאי עור ישראלים
קטגוריה:רופאי עור ביישוב
קטגוריה:סגל מרכז רפואי הדסה
קטגוריה:פעילי הליגה למלחמה בשחפת
קטגוריה:יקירי ירושלים
קטגוריה:סגל האוניברסיטה העברית בירושלים: רפואה
קטגוריה:משפחת דוסטרובסקי
קטגוריה:יהודים הקבורים בהר המנוחות
קטגוריה:ירושלים: רופאים
קטגוריה:זוכי פרס סולד
קטגוריה:ישראלים שנולדו ב-1887
קטגוריה:ישראלים שנפטרו ב-1975